相和歌辭 胡無人行
作者：李白
朝代：唐

paragraphs: 嚴風吹霜海草彫，筋幹精堅胡馬驕。
漢家戰士三十萬，將軍兼領霍嫖姚。
流星白羽腰間插，劒花秋蓮光出匣。
天兵照雪下玉關，虜箭如沙射金甲。
雲龍風虎盡交迴，太白入月敵可摧。
敵可摧，旄頭滅，履胡之腸涉胡血。
懸胡青天上，埋胡紫[塞]旁。
胡無人，漢道昌，陛下之壽三千霜。
但歌大風雲飛揚，安得猛士兮守四方。
胡無人，漢道昌。